सीहोर। भारी बारिश के चलते बीती रात सीहोर के आष्टा में जीप सवार 5 लोग पपनाश नदी में डूबे थे। इनमें से 2 लोग तो रात में ही बाहर आ गए थे लेकिन 2 बच्चों सहित 3 लापता थे। इन्हीं 3 लोगों को ढूंढने के लिए सुबह से रेस्क्यू ऑपरेशन चलाया जा रहा है। पानी मटमैला होने के कारण रेस्क्यू टीम को काफी परेशानी का सामना करना पड़ रहा है। वहीं टीम में शामिल गोताखोरों ने बताया कि बोलेरो जीप घटनास्थल से करीब आधा किलोमीटर दूर नदी में एक गड्ढे में फंस गई है। बोलेरो जीप गड्ढे में उलटी फंसी हुई है जिससे टीम को वहां पहुंचने में काफी दिक्कत हो रही है। इधर लापता लोगों का अभी तक कोई अता-पता नहीं चला है।